आस्ट्रेलियन ओपन बैडमिंटन : सायना सेमीफाइनल में, सिंधु की हार
Edited By रजनीश के झा (Rajneesh K Jha) on शुक्रवार, 27 जून 2014
भारत की शीर्ष बैडमिंटन स्टार-सायना नेहवाल शुक्रवार को आस्ट्रेलियन ओपन सुपर सीरीज टूर्नामेंट के महिला एकल वर्ग के सेमीफाइनल में पहुंच गईं लेकिन पीवी सिंधु को हार मिली। टूर्नामेंट की छठी और भारत को सर्वोच्च वरीय खिलाड़ी सायना ने क्वार्टर फाइनल मैच में जापान की एरिको हिरोसे को 21-18, 21-9 से हराया। यह मैच 47 मिनट चला। सायना और हिरोसे के बीच यह आठवीं भिड़ंत थी। सायना को चार बार जीत मिली है।
अगले दौर में सायना का सामना विश्व की दूसरी वरीयता प्राप्त और टूर्नामेंट की शीर्ष वरीय खिलाड़ी चीन की शिजियान वांग से होगा। वांग और सायना के बीच अब तक कुल सात बार सामना हुआ है, जिनमें से चार बार सायना को जीत मिली है। इस साल सायना ने वांग के खिलाफ खराब प्रदर्शन किया है। दोनों के बीच दो मुकाबले हुए हैं, जिनमें वांग की जीत हुई है।
दूसरी ओर, टूर्नामेंट की आठवीं वरीय सिंधु को क्वार्टर फाइनल में स्पेन की केरोलिना मारिन के हाथों हार मिली। मारिन ने सिंधु को 21-17, 21-17 से हराया। मारिन और सिंधु के बीच अब तक दो बार सामना हुआ है, जिसमें से एक बार सिंधु जीती हैं। सिंधु ने तीन साल पहले मालदीव में मारिन को हराया था लेकिन मारिन ने उस हार का हिसाब बराबर कर लिया।
Labels: खेल
awa_Deva awa_Deva awa_Deva awa_Deva awa_Deva hne_Deva